PRITARTA

 Šalčininkų r. Zavišonių lopšelio – darželio

 „Varpelis“ tarybos posėdžio 2017 m.

 gruodžio 6 d. protokoliniu nutarimu

 ( protokolas Nr. 3)

PRITARTA

 Šalčininkų rajono savivaldybės

 administracijos direktoriaus

 2018 m. sausio 2 d.

 įsakymu Nr. DĮV-10

 PATVIRTINTA

 Šalčininkų r. Zavišonių lopšelio – darželio

 „Varpelis“ direktoriaus

 2018 m. sausio

 įsakymu Nr.

**ŠALČININKŲ R. ZAVIŠONIŲ LOPŠELIO – DARŽELIO „VARPELIS“**

**2018 -2020 METŲ**

**STRATEGINIS VEIKLOS PLANAS**

**I. ĮVADAS**

Vis labiau įsigalint visuomenės nuomonei, kad ankstyvasis ugdymas yra esminė sėkmingo kalbos įgūdžių įgijimo, socialinės integracijos, mokymosi visą gyvenimą, asmeninio tobulėjimo ir gebėjimo įsidarbinti pagrindas, didesnis dėmesys teikiamas kokybiškam ikimokykliniam ir priešmokykliniam ugdymui, vaiko pasiekimams ir pažangai įvairiais amžiaus tarpsniais. Tai skatina tobulinti įstaigos veiklą, numatyti jos tolesnį vystymąsi. O tam yra būtinas strateginis planavimas.

Sėkmingas strategijos pasirinkimas sudarys palankias sąlygas ugdymo įstaigai tapti besivystančia organizacija, teikiančia kokybišką ugdymą ir tokiu būdu gerinančią vaiko pasiekimų lygį.

Lopšelio – darželio „Varpelis“ strateginio plano rengimo procesas padėjo sistemingai apžvelgti visą veiklą, nustatyti stipriąsias ir silpnąsias puses, išryškinti ateities galimybes, grėsmes, išsikelti veiklos prioritetus, strateginius tikslus, uždavinius, priemones šiems tikslams pasiekti, padėjo suburti bendruomenės narius komandiniam darbui.

**II. BENDROSIOS NUOSTATOS**

Šalčininkų r. Zavišonių lopšelis – darželis „Varpelis“ savo veiklą pradėjo 1977 m. balandžio 13 d. Darželis įsikūręs Visinčios g. 8, Zavišonių k., Šalčininkų r., tel. (8-380) 32 230, el. p. zavisonys@gmail.com , internetinės svetainės adresas: [www.zavisoniudarzelis.lt](http://www.zavisoniudarzelis.lt). Įstaiga priklauso Šalčininkų rajono savivaldybei, darželio direktorė Irina Davlidovič. Darželis yra išlaikomas iš valstybės ir savivaldybės biudžeto pagal patvirtintą sąmatą ir vaikų tėvų dalinių mokesčių, taip pat yra paramos gavėjas ir gali gauti lėšų iš įvairių fondų, programų, fizinių ir juridinių asmenų.

Darželyje ugdomi vaikai nuo vienerių iki šešerių metų. Veikia 4 ikimokyklinio (2 lopšelinio, 2 darželinio) amžiaus vaikų grupės. Darbo trukmė - 10 val.

Šiuo metu darželį lanko 74 vaikai. Zavišonių darželis yra dvikalbis – lenkų ir lietuvių auklėjimo kalba.

Darželyje su vaikais dirba 6 pedagogės: visos turi aukštesnįjį ikimokyklinio ugdymo auklėtojų išsilavinimą. Trys auklėtojos turi vyresniosios auklėtojos kvalifikaciją. Su vaikais dirba muzikos vadovė ir lietuvių kalbos mokytoja.

Nuo 2017 m. rugsėjo mėn. vaikų ugdymo procesas organizuojamas remiantis savo įstaigos ugdymo(si) programa „Mažais žingsneliais mokyklos link“, kuri 2015 ir 2017 metais buvo atnaujinta bei papildyta. Nuosekliai vykdomos ir į ugdymo procesą sėkmingai integruojamos šios programos: Tabako, alkoholio, narkotikų ir kitų, psichiką veikiančių medžiagų, prevencijos programa, Sveikos gyvensenos pradmenų ugdymo programa. Įstaiga aktyviai palaiko ir prisideda prie įvairaus pobūdžio akcijų, projektų įgyvendinimo: „Savaitė be patyčių“, „Mes rūšiuojam“, „Visa Lietuva skaito vaikams“ ir pan. Esame Respublikinės Ikimokyklinių įstaigų darbuotojų asociacijos „Sveikatos želmenėliai“ nariai.

Lopšeliui-darželiui būdinga daugiakalbė aplinka, įstaigos bendruomenės nariai gerbia vieni kitus bei puoselėja lietuvių ir lenkų tautų tradicijas. Lenkų grupių vaikams sudaryta galimybė mokytis valstybinės kalbos: mažesniems vaikams užsiėmimai vyksta 3 kartus per savaitę, priešmokyklinukams – kiekvieną dieną. Įstaigos pedagogai rengia ir įgyvendina edukacinius projektus, skirtus tautinės ir pilietinės vaikų savimonės ugdymui.

Vaikų ugdymas darželyje grindžiamas atsižvelgiant į amžiaus tarpsnio ypatumus ir kiekvieno vaiko galimybes, siekiant visuminio vaiko ugdymo. Darželis laikosi šių pagrindinių ugdymo principų: humaniškumo, tautiškumo, individualumo ir diferiancijavimo, aktyvumo, tęstinumo, bendradarbiavimo su šeima. Daug dėmesio skiriama vaiko aplinkos kūrimui, siekiant, kad ji būtų saugi, funkcionali, stimuliuojanti, palaikanti ir harmonizuojanti. Nuolat skatiname vaikų saviraišką bei kūrybiškumą - vaikai kasmet sėkmingai dalyvauja įvairiuose šventiniuose renginiuose. Darželio grupėse, koridoriuose, laiptinėse pastoviai veikia teminės vaikų dailės darbelių parodėlės. Vaikų ugdymui taikoma kompleksinio ugdymo sistema.

Darželis bendradarbiauja ir palaiko ryšius su Pedagogine psichologine tarnyba, rajono ikimokyklinėmis įstaigomis, Šalčininkų Lietuvos tūkstantmečio gimnazija, Šalčininkų Jano Sniadeckio gimnazija, Priešgaisrinės apsaugos tarnyba, rajono Policijos komisariatu, Zavišonių biblioteka, Šalčininkų seniūnija.

2016 m. lopšelyje-darželyje buvo pradėtas vykdyti auditas. Tuo tikslu buvo sudaryta vidaus audito koordinavimo (VAK) grupė, kuri sudarė kalendorinį audito planą, padėjo darželio bendruomenei analizuoti vidaus audito metodiką, veiklos rodiklius, pagalbinius rodiklius, iliustracijas bei požymius, parengė „plačiajam“ auditui reikalingą medžiagą, padėjo įvertinti visas darželio veiklos sritis. Apibendrinus „plačiojo“ audito duomenis, buvo nustatyta, kad stipriausioji darželio veiklos sritis yra vaiko ugdymas ir ugdymasis. Silpniausiai įvertinta darželio veiklos sritis – ištekliai.

Išaiškinus teigiamas, neigiamas ir problematiškas darželio sritis ir „plačiojo“ audito rezultatus apsvarsčius mokytojų tarybos posėdyje, buvo nutarta atlikti 3-osios srities pagalbinių rodiklių - Vaiko ugdymo(si) pasiekimai auditą. Renkantis šiuos rodiklius buvo atsižvelgta į atsiradusią būtinybę tobulinti vaikų vertinimo sistemą, keisti ugdymo turinį labiau pritaikant vaikų poreikiams ir polinkiams. Vaiko pasiekimų kokybės gerinimas atitiktų tėvų ir auklėtojų lūkesčius, skatintų pedagogus tobulėti.

Įgyvendinant 2015-2017 metų strateginius tikslus, pasiekti ženklūs pokyčiai ugdymo kokybės ir materialinės bazės stiprinimo srityse:

1) Stiprinant ugdymo kokybę ir efektyvumą, 2016 m. parengta ir patvirtinta Šalčininkų r. Zavišonių lopšelio-darželio ikimokyklinio ugdymo programa „Mažais žingsneliais mokyklos link“.

2) Sukurtas šeimos informavimo ir komunikavimo modelis, kuris užtikrina informacijos sklaidą bendruomenėje, leidžia dalintis informacija apie ugdymo procesą, dalyvauti įstaigos veiklos vertinime. Įstaigoje įrengtas interneto tinklas ir visose grupėse pedagogai turi galimybę naudotis informacinėmis technologijomis, interneto svetainė bei paskyra socialiniame tinkle Facebook kaip efektyvi priemonė išnaudojamos visuomenės ir šeimos informavimui.

3) Ikimokyklinio ir priešmokyklinio ugdymo procese įdiegtos informacinės technologijos: edukaciniai kompiuteriniai žaidimai ir skaitmeninės mokymo priemonės.

4) Pagerinta įstaigos materialinė bazė: didesne dalys pedagogų ir darbuotojų aprūpinta kompiuterine įranga, atnaujintos 2 grupių sanitarinių patalpų grindys, atnaujinti vaikų baldai visose grupėse, dalinai pakeisti sanitariniai mazgai, viename iš pastatų apšildytas ir suremontuotas stogas, 3 i 4 grupėse suremontuotos girdys.

5) Virtuvėje dalinai atnaujinti įrenginiai.

6) Įrengtas kambarys katilinės darbuotojams.

Šalčininkų lopšelio – darželio „Varpelis“ 2018-2020 mokslo metų strateginis veiklos planas parengtas vadovaujantis:

• Lietuvos Respublikos švietimo įstatymu (Žin., 2011, Nr.XI-1281);

• Šalčininkų rajono savivaldybės 2016-2022 m. strateginiu plėtros planu;

• Šalčininkų lopšelio – darželio „Varpelis“ nuostatais, patvirtintais 2012 m. rugpjūčio 30 d. Šalčininkų rajono tarybos sprendimu Nr. T -488;

• Lopšelio – darželio ugdymo(si) programa „Mažais žingsneliais mokyklos link“

Rengiant strateginį veiklos planą atsižvelgta į:

• lopšelio – darželio vykdomą veiklą bei turimus žmogiškuosius, materialinius išteklius;

• lopšelio – darželio „Varpelis“ bendruomenės narių pasiūlymus, pageidavimus, poreikius.

.

**III. LOPŠELIO-DARŽELIO SITUACIJOS ANALIZĖ**

**Išorės aplinkos analizė**

Šalies gyventojų išsilavinimas yra lemiamas įvairių politinių, socialinių, ekonominių veiksnių, kurių kontekste funkcionuoja ir savo veiklą organizuoja visos ugdymo įstaigos, tarp jų ir ikimokyklinio bei priešmokyklinio ugdymo. Kadangi ikimokyklinis ir priešmokyklinis ugdymas yra pirminė Lietuvos švietimo sistemos pakopa, užtikrinanti lygaus starto galimybes mokymuisi aukštesnėse švietimo sistemos pakopose, tai labai svarbu, kokie reikalavimai ir reikšmė šiam ugdymui yra skiriama šalies politiniame, socialiniame, ekonominiame ir technologiniame inovacijų lygmenyse.

**Politiniai veiksniai**

Lietuvos politiniame gyvenime vyksta nuolatiniai pokyčiai. Lietuvos švietimo politika yra orientuota į Vakarų šalių vertybes ir formuojama pirmiausiai atsižvelgiant į Europos Sąjungos švietimo gaires ir prioritetus. Jais vadovaujantis kuriama valstybės ilgalaikės raidos strategija, kurioje numatomos Švietimo strategijos gairės.

Siekiant liberalizuoti švietimo paslaugų teikimą, 2011 m. kovo 17 d. Lietuvos Respublikos Vyriausybės nutarimu priimtas Švietimo įstatymo pakeitimo įstatymas Nr. XI-1281, reglamentuojantis šiuolaikišką požiūrį į švietimo įstaigų veiklos kokybės stebėseną ir priežiūrą.

Daugelis Lietuvos Respublikos Vyriausybės programoje numatytų įgyvendinti priemonių yra palankios ikimokyklinio ir priešmokyklinio ugdymo institucijoms, siekiui didinti ugdymo prieinamumą, kokybę bei veiksmingumą.

Šalčininkų r. Zavišonių lopšelis – darželis „Varpelis“ savo veiklą grindžia Lietuvos Respublikos Konstitucija, Lietuvos Respublikos švietimo įstatymu, Jungtinių tautų vaiko teisių konvencija, Lietuvos Respublikos nutarimais, švietimo ir mokslo ministro įsakymais, Šalčininkų rajono savivaldybės tarybos sprendimais, Šalčininkų rajono savivaldybės administracijos direktoriaus įsakymais, kitais teisės aktais bei lopšelio – darželio nuostatais.

**Ekonominiai veiksniai**

Lietuvos švietimo įstaigų finansavimas priklauso nuo šalies ekonominės būklės. Darželis finansuojamas pagal patvirtintą Mokinio krepšelio lėšų apskaičiavimo ir paskirstymo metodiką. Aplinkos poreikiai ir aptarnaujančio personalo darbo užmokestis finansuojamas iš savivaldybės biudžeto lėšų.

**Socialiniai veiksniai**

Lopšelio-darželio veiklai ir jo strateginio plano kryptims įtakos turi ir bendroji Lietuvos socialinė politika, bei kaimo socialiniai veiksniai. Toliau mažėja Lietuvos gyventojų skaičius, vadinasi, ir švietimo paslaugų rinka. Tačiau vaikų skaičius įstaigoje didėja. Valstybės socialinė politika nukreipta į paramos šeimai ir vaikams sistemos tobulinimą. Įstaigą lanko Zavišonių kaimo ir aplinkinių kaimų vaikai.

Pagrindinės nelankymo priežastys: nedarbas, maži atlyginimai, pasikeitę darbo santykiai, tėvai dirba ilgesnį laiką, vis dar aukštas sergamumas. Stebima vaikų sergamumo didėjimo tendencija. Dažniausiai pasitaikantys sveikatos sutrikimai vaikų tarpe – alerginės, laikysenos problemos, ypač daug turinčių kalbos ir komunikacijos problemų.

**Technologiniai veiksniai**

Šiuolaikinėje, nuolat kintančioje aplinkoje naujos technologijos ir jų pokyčiai labai svarbūs organizacijai: jie skatina ir sukuria naujų poreikių įstaigos pedagogų tobulėjimui. Naujos žinios pritaikomos darbe, atsiranda nauji ugdymo metodai, tobulėja aplinka.

Informacinių technologijų ir komunikacinės sistemos diegimas darželyje yra svarbus veiksnys tobulinant ugdymo kokybę, siekiant naujų kompetencijų ir kvalifikacijų, teikiant informaciją visuomenei ir socialiniams partneriams, diegiant šiuolaikinę įsivertinimo ir vertinimo kultūrą.

**Vidinė aplinkos analizė**

**Organizacinė struktūra**

Darželiui vadovauja direktorius, skiriamas į pareigas atviro konkurso būdu ir atleidžiamas iš jų teisės aktais nustatyta tvarka.

Direktorius vadovauja strateginio plano ir metinių veiklos programų rengimui, jas tvirtina, vadovauja jų vykdymui, telkia darželio bendruomenę valstybinės švietimo politikos įgyvendinimui, aiškina darželio bendruomenės nariams valstybinę bei regioninę švietimo politiką. Rūpinasi palankaus mikroklimato ugdymui ir darbui kūrimu, puoselėja demokratinius įstaigos bendruomenės santykius, užtikrina sveiką, saugią, užkertančią kelią bent kokioms smurto, prievartos apraiškoms bei žalingiems įpročiams aplinką. Užtikrina tinkamą ugdymo proceso vyksmą, ugdymo kokybę, palaiko ryšius su vaikų tėvais, globėjais, rėmėjais, teikia jiems informaciją apie įstaigos veiklą ir atstovauja darželį kitose institucijose.

Darželyje veikia šios savivaldos institucijos:

Darželio taryba – aukščiausioji savivaldos institucija, telkianti įstaigos darbuotojus, tėvus (globėjus, rūpintojus) ir vietos bendruomenę svarbiausiems įstaigos veiklos uždaviniams spręsti, numato ikimokyklinės ugdymo įstaigos veiklos perspektyvas, analizuoja įstaigos veiklą.

Mokytojų taryba - nuolat veikianti įstaigos savivaldos institucija. Taryba analizuoja darželio ugdymo procesą ir numato šio proceso tobulinimo būdus ir ugdymo programų įgyvendinimą, skatina inovacijų paiešką ir patirties sklaidą. Įstaigoje veikia vaiko gerovės komisija.

**Žmogiškieji ištekliai**

Pagrindinė įstaigos veikla – ikimokyklinis ir priešmokyklinis vaikų ugdymas. Ugdymo paskirtis – padėti vaikui tenkinti prigimtinius, kultūros, taip pat ir etninės, socialinius, pažintinius poreikius, padėti pasiruošti sėkmingam mokymuisi pagal pradinio ugdymo programą.

Darželyje dirba 7 pedagogai ir 11 techninio personalo darbuotojų.

Darželyje dirbančių pedagoginių darbuotojų kvalifikacija:

|  |  |  |  |  |
| --- | --- | --- | --- | --- |
| Eil.Nr. | Vardas, pavardė | Išsilavinimas | Pedagoginio darbo stažas | Pareigos, kvalifikacinė kategorija |
| 1. | Irina Davlidovič | Aukštasis pedagoginis, III vadybinė kat. | 29 m. | Direktorė |
| 2. | Marina Jankovskaja | Aukštesnysis pedagoginis | 20 m. | Vyr. auklėtoja |
| 3. | Valentina Čepulionis | Aukštesnysis pedagoginis | 27 m. | Vyr. auklėtoja |
| 4. | Žana Staniševskienė | Aukštesnysis pedagoginis | 8 m. | Vyr. auklėtoja |
| 5. | Veslava Žukovskaja-Karvel | Aukštesnysis pedagoginis | 2 m. | Lietuvių kalbos mokytoja |
| 6. | Aliona Steckienė | Aukįtesnysis pedagoginis | 2 m. | Auklėtoja |
| 7. | Violeta Sokolovska | Aukštesnysis pedagoginis | 3m. | Meninio ugd. mokytoja |

Pedagogai aktyviai dalyvauja kvalifikacijos tobulinimo kursuose, seminaruose, didina savo profesinę kompetenciją, dalijasi gerąja patirtimi. Ypatingas dėmesys skiriamas vaikų psichologiniam ir fiziniam saugumui, sėkmingai adaptacijai darželyje, ugdymo(si) aplinkų kūrimui ir atnaujinimui.

Ugdymo tikslų ir uždavinių įgyvendinimui padeda nuolat veikiančios savivaldos institucijos, visos darželio bendruomenės veikla.

Įstaigoje kaupiama metodinė literatūra, įvairūs spaudiniai, renginių scenarijai. Vyksta dalijimasis gerąja darbo patirtimi tarp darželio pedagogų ir rajono ikimokyklinio ugdymo įstaigų pedagogų.

**Planavimas**

Įstaigos planavimo sistemą sudaro: 3 metų strateginis veiklos planas, metų veiklos programa, grupių metų planai.

Metų veiklos programoje numatomi pedagogų tarybos posėdžiai, darželio tarybos pasitarimai, bendravimas ir bendradarbiavimas su šeima, tėvais, visuomene, kitomis ugdymo institucijomis, renginiai, ūkinė – finansinė veikla.

**Finansiniai ištekliai**

Šalčininkų r. Zavišonių lopšelis-darželis „Varpelis“ finansuojamas iš valstybės biudžeto, Šalčininkų rajono savivaldybės biudžeto, tėvų mokesčių už vaiko išlaikymą darželyje, pagal LR labdaros ir paramos įstatymą pervedamos 2 % mokesčių lėšos., dalyvaujame ES projektuose ir iš rėmėjų įnašų.

**Ryšių, informacijos ir komunikavimo sistemos**

Šiuolaikinė ugdymo įstaiga privalo reaguoti į pokyčius visuomenėje, diegti informacines technologijas, kompiuterizuoti darbo vietas, įsigytas multimedijos komplektas.

Nuo 2009 m. veikia Šalčininkų r. Zavišonių lopšelio-darželio „Varpelis“ internetinė svetainė, kiekviena grupė turi savo paskirą Facebook, kur talpinama aktuali informacija apie įstaigos veiklą, informacija tėvams, skelbiami svarbiausi įstaigos veiklą reglamentuojantys dokumentai. Šiuo laikotarpiu darželyje yra 1 kompiuterizuota darbo vieta administravimui, 2 kompiuterizuota vieta pedagogams, 1 kompiuteris ūkio vedėjai. Kiekvienoje grupėje yra interneto prieiga.

**SSGG ANALIZĖ**

|  |  |
| --- | --- |
| **Stiprybės** | **Silpnybės** |
| 1. Parengta ir patvirtinta įstaigos ikimokyklinio ugdymo programa „Mažais žingsneliais mokyklos link“ 2017 m. 2. Įgyvendinant programas, pedagogai kūrybiškai modeliuoja ugdymo turinį, diegia naujoves.3. Ugdymas diferencijuojamas ir individualizuojamas, diegiamos naujovės – kompiuteriai, vaizdo projektoriai, šviesos priemonės.4. Darželyje sudarytos sąlygos vaikų sveikatai stiprinti ir puoselėti – nuo 2016 m. rugsėjo dirba visuomenės sveikatos priežiūros specialistė.5. Kokybiškas priešmokyklinis ugdymas, tikslingas bendradarbiavimas su Šalčininkų Jano Sniadeckio ir Tūkstantmečio gimnazijomis6. Šeimos ir darželio bendradarbiavimas, kuriant jaukią, saugią kūrybą ir savarankišką skatinančią aplinką. 7. Sukurtos savitos tradicijos saugant ir puoselėjant lietuvių ir lenkų tautos kultūrą, ugdant pilietiškumą ir patriotizmą. 8. Svetinga aplinka, atvirumas pokyčiams, gebėjimas bendrauti ir bendradarbiauti su socialiniais partneriais sudaro gerą darželio įvaizdį. 9. Darželyje dirba kvalifikuotos pedagogės, turinčios tinkamą išsilavinimą ir kvalifikacines kategorijas. Sudarytos geros sąlygos kvalifikacijai kelti, tačiau tam trūksta lėšų.10. Darželio savivaldoje dalyvauja tėvai. |  1. Daugėja vaikų, turinčių elgesio ir emocijų sutrikimų. 2. Nepakankama socialinė pagalba šeimai dėl specialistų (logopedo, psichologo) stokos.3. Trūksta lėšų lauko erdvių įrengimui, lauko pavėsinių sutvarkymui.4. Kiekvienais metais prastėja darželio pastato vidaus būklė (elektros instaliacija, kanalizacija, vandentiekis, šildymo sistema).Labai prasta darželio virtuvės būklė.5. Nepakanka lėšų pilnai apmokėti pedagogams už kvalifikacijos tobulinimo renginius, lėšų trukumas blogina darželio materialinę padėtį, riboja ilgalaikį planavimą. |

|  |  |
| --- | --- |
| **Galimybės** | **Grėsmės** |
| 1. Palankios sąlygos pedagogų profesiniam tobulėjimui, naujų kompetencijų įgijimui.2. Bendrosios priešmokyklinio ugdymo(si) programos ir Ikimokyklinuko pasiekimų aprašo projektų atsiradimas padės auklėtojams tobulinti ugdomąjį procesą, skatins ugdymo turinį pritaikyti vaiko poreikiams ir polinkiams tenkinti, jų gebėjimams lavinti.3. Ikimokyklinuko krepšelio didėjimas bei tikslingas jo panaudojimas sudaro galimybę aprūpinti vaikus ugdymo priemonėmis, rengti išvykas, ekskursijas – gerinti ugdymo kokybę.4. Auklėtojų, priešmokyklinio ugdymo pedagogų tarnybinių atlyginimų koeficientų didinimas skatins jų tobulėjimą, didins darbo efektyvumą. 5. 2 procentų paramos lėšų racionalus panaudojimas padeda spręsti darželio strateginius uždavinius. 6. Dalyvavimas Sveikatos programoje padeda kurti žaismingesnę, funkcionalesnę ir saugesnę lauko aplinką. Įvairių projektų, akcijų, iniciatyvų įgyvendinimas sudaro palankias sąlygas mokyti vaikus sveikai ir ekologiškai gyventi, skatina jų kūrybiškumą ir saviraišką, lavina individualius gebėjimus.7. Portalas [www.ikimokyklinis.lt](http://www.ikimokyklinis.lt) sudaro sąlygas kelti pedagogų ir tėvų kompetenciją, padedant auginti ikimokyklinio amžiaus vaiką. | 1. Neigiami socialiniai pokyčiai, gilinantys socialinę vaikų atskirtį, mažėjantis dėmesys dvasinėms vertybėms.2. Daugėja vaikų, turinčių specialiuosius ugdymosi poreikius, kuriems reikalinga kvalifikuotų specialistų pagalba. 3. Neremontuotos patalpos mažina jų atitiktį higienos reikalavimams4. Nėra galimybės teikti kvalifikuotos pagalbos specialiųjų poreikių vaikams.5. Šalies ekonominė padėtis riboja švietimo įstaigų finansavimą, maži auklėtojų ir kitų darbuotojų atlyginimai. |

**IV. DARŽELIO VEIKLOS STRATEGIJA**

**VIZIJA**

###### Aktyvi ir atvira kaitai, nuolat besimokanti švietimo įstaiga, vykdanti visiems vaikams prieinamas ikimokyklinio ir priešmokyklinio ugdymo programas, kartų su šeima kuria saugią, sveiką, vaikų savarankiškumą bei aktyvumą skatinančią aplinką, užtikrinanti sąlygas vaikų sveikatos stiprinimui ir saugojimui, vykdanti tikslinius vaikų sveikatos stiprinimo projektus

**MISIJA**

Bendradarbiaujant su šeima dėti pagrindus sveikai, iniciatyviai, intelektualiai, dorai asmenybei, žadinti ir puoselėti vaiko kūrybiškumą, atsižvelgiant į jo gebėjimus, polinkius ir visuminę asmens raidą, paruošti vaiką mokyklai.

**FILOSOFIJA**

Vaikas - asmenybė, mūsų visų siekinių tikslas. Ugdoma laisva, kūrybinga asmenybė, siekiama įvairiapusių vaiko kompetencijų (vertybinių nuostatų, gebėjimų, patirties) ugdymo. Kiekvienas vaikas priimamas toks, koks jis yra, gerbiamas jo individualumas.

**STRATEGINIAI TIKSLAI**

**1. Siekti geresnės vaikų ugdymo(si) pasiekimų kokybės pritaikant ugdymo turinį vaikų poreikiams, polinkiams, gebėjimams.**

**2. Kurti nuolat besimokančią, bendradarbiaujančią, perspektyvią ir iniciatyvią bendruomenę.**

**3. Kurti saugią, funkcionalią, vaiko ugdymąsi skatinančią aplinką.**

**Priemonės tikslui įgyvendinti:**

**1. Siekti geresnės vaikų ugdymo(si) pasiekimų kokybės pritaikant ugdymo turinį vaikų poreikiams, polinkiams, gebėjimams.**

|  |  |  |  |  |
| --- | --- | --- | --- | --- |
| **Priemonės**  | **Rezultatai**  | **Pasiekimo laikas** | **Atsakingi asmenys** | **Lėšos**  |
| 1 | 2 | 3 | 4 | 5 |
| 1.1. Tobulinti vaiko ugdymo(si) pažangos ir pasiekimų vertinimo sistemą.•Analizuoti, aptarti, svarstyti Ikimokyklinio amžiaus vaikų pasiekimų aprašo sritis.•Parengti pranešimus, praktines užduotis, padedančias pedagogams perprasti Vaiko pasiekimų aprašą.•Parengti vaikų pasiekimų ir pažangos fiksavimo formas.•Sukurti Vaiko pasiekimų vertinimo sistemą, numatant vertinimo būdus, procedūras.•Su vaiko pažangos vertinimo sistema supažindinti tėvus (susirinkimai, informacija lentoje, internetinėje svetainėje, lankstinukai, pokalbiai ir kt.)•Kaupti metodinę medžiagą, padedančią pedagogams lengviau ir greičiau suvokti Vaiko vertinimo sistemą, gautus vertinimo rezultatus sumaniai panaudojant tolesnei jo pažangai.  | Sukurta naujoji vaiko pasiekimų vertinimo sistema taps tobulesnė ir veiksmingesnė.Naujos pasiekimų vertinimo formos sumažins rašymo apimtį, todėl auklėtojoms atsiras daugiau laiko tiesioginiam darbui su vaikais. | 2018-2020 | DirektorėAuklėtojos  | Mokinio krepšelio lėšos, skirtos kvalifikacijos kėlimui |
| 1.2. Pereiti prie naujesnio, lankstesnio ugdomosios vaikų veiklos planavimo.•Metodinių pasitarimų metu aptarti naujojo planavimo ypatumus.•Sukurti ugdomosios veiklos planavimo formas.•Diskutuoti, svarstyti, aiškintis, ar planai pakankamai orientuoti į vaikų poreikius, interesus, gebėjimus, nukreipti į visuminį vaiko ugdymą.•Teikti metodinę pagalbą planavimo klausimais.•Sudaryti sąlygas dalytis pažangiąja planavimo patirtimi. | Naujasis planavimas labiau atitiks vaikų poreikius, tenkins jų polinkius, galimybes, o svarbiausia – skatins vaikų individualių gebėjimų ugdymą.Bus sukurtos naujos, lankstesnės planavimo formos. | 2018-2020 | DirektorėAuklėtojos  | Intelektualios lėšos, ugdymo lėšos |
| 1.3. Įstaigos programos atnaujinimas, orientuojantis į vaiko pasiekimus, tėvų ir pedagogų lūkesčius.•Svarstyti, diskutuoti su įstaigos bendruomene apie programos veiksmingumą, jos atnaujinimo galimybes.•Sudaryti anketas tėvams, siekiant išaiškinti jų lūkesčius.•Rengti susitikimus su kitų rajono darželių pedagogais, reflektuojant apie programų kokybę, atnaujinimo būtinybę, atsižvelgiant į pasikeitusius vaikų poreikius. •Sudaryti darbo grupę įstaigos programos atnaujinimui. | Programos atnaujinimas atsižvelgiant į pasikeitusius vaiko poreikius, pomėgius gerins ugdymo kokybę, skatins vaiko gebėjimų lavinimą.   | 2018-2020 | DirektorėAuklėtojos  |  Mokinio krepšelisir savivaldybės lėšos, skirtos lopšeliui-darželiui |
| 1.4. Ugdymo procese taikyti aktyvesnes, modernesnes ugdymosi strategijas ir technologijas.•Kartu su vaikais vykdyti projektines veiklas, rengti žaidimų dienas, įgyvendinti originalias idėjas, įdomius tyrinėjimus.•Siekti ugdymo individualizavimo, atsižvelgiant į vaikų pasiekimų rezultatus, jų gebėjimų lygį. | Prieiga prie interneto taškų, prie švietimo duomenų bazių visiems pedagogams. | 2018-2020 | DirektorėAuklėtojos | Mokinio krepšelisir savivaldybės lėšos, skirtos lopšeliui-darželiui |

**2. Kurti nuolat besimokančią, bendradarbiaujančią, perspektyvią ir iniciatyvią bendruomenę.**

|  |  |  |  |  |
| --- | --- | --- | --- | --- |
| **Priemonės**  | **Rezultatai**  | **Pasiekimo laikas** | **Atsakingi asmenys** | **Lėšos**  |
| 1 | 2 | 3 | 4 | 5 |
| 2.1.Tobulinti bendruomenės narių kvalifikaciją.•Analizuoti, reflektuoti naujausius šaltinius.•Dalyvauti kvalifikacijos renginiuose nemažiau kaip 5 dienas per metus. | Ugdymo(si) procesas taps tobulesnis, lankstesnis, tikslingesnis. Pedagogai įgys pakankamai kompetencijos kuriant naujoviškesnį, šiuolaikiškesnį ugdymo turinį. | 2018-2020 | Direktorėauklėtojos | Mokinio krepšelio lėšos, biudžeto lėšos |
| 2.2. Geranoriškai dalintis turimais gebėjimais ir kompetencijomis, vertingą kolegų patirtį integruojant į savo praktinę veiklą.•Perteikti pozityviąją savo patirtį įvairiais priimtinais būdais ir formomis: atviros veiklos, priemonių pristatymas, pranešimų skaitymas, idėjų siūlymas. | Palaipsniui atsiras pagalbos vieni kitiems sistema, komandinio darbo įgūdžiai siekiant bendrų tikslų įgyvendinimo.. | 2018-2020 | DirektorėAuklėtojos | Intelektualios lėšos |
| 2.3. Vaikų ugdymo procese aktyviau taikyti informacines technologijas.•Siekti, kad kiekvienoje vaikų grupėje būtų galimybė naudotis kompiuteriu. | IKT panaudojimas leis pedagogams ne tik geriau pasiruošti vaikų veiklai, bet ir atvers naujas vaikų ugdymo(si) galimybes. | 2018-2020 | Direktorė Auklėtojos  |  Mokinio krepšelio lėšos, biudžeto lėšos, 2 proc. lėšos  |
| 2.4. Atvirų durų dienų, savaičių, tėvams organizavimas. | Ne mažiau kaip vieną kartą metuose organizuoti atvirų durų dienas, savaites. Tėvai ryškiau įžvelgs ugdymo poveikį, vaikų pažangą, įvertins pedagogų kompetenciją. | 2018-2020 | DirektorėAuklėtojos | Mokinio krepšelio lėšos, tėvų mokesčio ugdymui lėšos |
| 2.5. Bendruomenės narių tarpusavio ryšių stiprinimas formalių ir neformalių renginių ir susitikimų metu. | Gerės bendruomenės kultūra, išaugs pasitikėjimas darželio darbuotojais. Susikurs palankios sąlygos kiekvieno asmens dalyvavimui bendruomenės veikloje. | 2018-2020 | DirektorėAuklėtojos  | Mokinio krepšelio lėšos, tėvų mokesčio ugdymui lėšos |
| 2.6. Bendruomenės narių tarpusavio ryšių stiprinimas formalių ir neformalių renginių ir susitikimų metu. | Gerės bendruomenės kultūra, išaugs pasitikėjimas darželio darbuotojais. Susikurs palankios sąlygos kiekvieno asmens dalyvavimui bendruomenės veikloje. | 2018-2020 | DirektorėAuklėtojos | Mokinio krepšelio lėšos, tėvų mokesčio ugdymui lėšos |

**3. Kurti saugią, funkcionalią, vaiko ugdymąsi skatinančią aplinką.**

|  |  |  |  |  |
| --- | --- | --- | --- | --- |
| **Priemonės**  | **Rezultatai**  | **Pasiekimo laikas** | **Atsakingi asmenys** | **Lėšos**  |
| 1 | 2 | 3 | 4 | 5 |
| 3.1. Grupių kosmetinis remontas, santechninės įrangos vaikų tualetuose keitimas, elektros instaliacijos keitimas. | Teigiamas ugdomosios aplinkos poveikis vaiko ugdymui(si), higienos normų užtikrinimas. Užtikrintos sveikos ir saugios darbo sąlygos. | 2018-2020 | Direktorė Ūkvedė Auklėtojos  | Biudžeto lėšos, skirtos darželiui, tėvų mokesčio ugdymui lėšos |
| 3.2. Pakeisti grindų dangą vaikų grupėse ir miegamuosiuose. | Grindų danga nekels pavojaus vaikų sveikatai | 2018-2020 | Direktorė Ūkvedė auklėtojos | Biudžeto lėšos, skirtos darželiui, tėvų mokesčio ugdymui lėšos |
| 3.3. Virtuvės remontas, virtuvinės įrangos atnaujinimas.  | Bus užtikrintos higienos normos, pagerės maisto kokybė. Užtikrintos sveikos ir saugios darbo sąlygos. | 2018-2020 | Direktorė Ūkvedė Auklėtojos |  Tėvų mokesčio  ugdymui lėšos, paramos lėšos |
| 3.4. Lauko erdvių įrengimas.Bendradarbiaujant su tėvais kurti sąlygas, leidžiančias vaikams lauke užsiimti įdomia ir prasminga veikla: lavinti fizines galias, piešti, vaidinti, stebėti, tyrinėti, konstruoti.Rūpintis vaikų saugumu – saugūs įrengimai, užverti vartai, patikima tvora, uždengtos smėlynės ir pan. | Tinkamai įrengtos lauko erdvės ne tik atlieps skirtingus vaikų poreikius, pomėgius, interesus, bet ir lavins jų gebėjimus, garantuos mažylių saugumą. | 2018-2020 | DirektorėŪkvedėAuklėtojos  | Biudžeto lėšos, skirtos darželiui, tėvų mokesčio ugdymui lėšos |

**V. PLANO ĮGYVENDINIMO PRIEŽIŪROS SISTEMA**

Realizuojant Šalčininkų r. Zavišonių lopšelio-darželio „Varpelis“ 2018-2020 m. strateginį planą numatoma:

* Kontroliuoti strateginio plano įgyvendinimo eigą;
* Susitarti dėl aiškių informacijos teikimo terminų, periodiškumo, informacijos gavimo

būdų ir apimčių;

* Naudoti įvairius informacijos rinkimo, apdorojimo ir pateikimo būdus (duomenų analizė ir vertinimas, kiekybiniai ir kokybiniai metodai, suinteresuotų asmenų įtraukimas į sprendimų priėmimo procesą ir kt.);
* Užtikrinti strateginio plano poveikio bei pasiektų rezultatų sklaidą Šalčininkų r. Zavišonių lopšelio-darželio „Varpelis“ bendruomenės nariams, suinteresuotiems asmenims;
* Kryptingai atlikti strateginio plano korekciją pasikeitus socialinei-ekonominei situacijai ar įvykus kitiems jai įtakos turintiems pokyčiams.

Strateginio planavimo grupė pristato strateginį planą bendruomenei kartą metuose visuotinio susirinkimo metu. Tokiu būdu darželio bendruomenė turi galimybę stebėti ir vertinti kaip įgyvendinami strateginiai tikslai ir teikti siūlymus bei pageidavimus.

Direktorius ir Darželio taryba stebi ir įvertina, ar įgyvendinami strateginiai tikslai ir uždaviniai, ar darbuotojai įvykdė pavestus uždavinius, ar vykdomos priemonės yra efektyvios, ir teikia siūlymus plano tikslinimui.

Strateginis planas gali būti koreguojamas:

* Atsižvelgiant į vidinio ir išorinio audito, bei išorinių darželio tikrinimų išvadas;
* Pasikeitus šalies, savivaldybės švietimo politikai ar ekonominei situacijai, arba pasikeitus valstybinėms ar savivaldybės strateginėms programoms.
* Strateginis planas tikslinamas, koreguojamas pagal poreikį.

Už plano tikslinimą atsakinga Strateginio planavimo darbo grupė. Strateginio plano įgyvendinimo priežiūra atliekama kiekvienų kalendorinių metų gale, pateikiant ataskaitą apie įgyvendinimą Darželio ir Mokytojų taryboms.

|  |  |  |  |
| --- | --- | --- | --- |
| **Eil. Nr.** | **Veikla**  | **Organizatoriai, vykdytojai** | **Terminas**  |
| 1. | Metinės darželio veiklos programos įgyvendinimo ataskaita | Direktorė | Kasmet iki gruodžio 31 d. |
| 2. | Strateginio plano įgyvendinimo analizė | Strateginio plano rengimo ir stebėsenos darbo grupė | Kasmet iki gruodžio 31 d. |
| 3. | Strateginio plano koregavimas | Strateginio plano rengimo ir stebėsenos darbo grupė | Pagal poreikį |
| 4. | Strateginio plano priemonių įgyvendinimo ataskaitą darželio bendruomenei | Direktorė  | Kasmet iki gruodžio 31 d. |